**CODUL DE ASIGURARE A CALITĂŢII ÎN**

**UNIVERSITATEA TEHNICĂ DIN CLUJ-NAPOCA**

**Scop şi cadru legal**

**Art. 1.** Scopul prezentului cod este acela de a oferi o viziune asupra demersului privind calitatea activității din UTCN, de a consemna principiile fundamentale pe care se construieşte acest demers si de a realiza un cadru organizatoric de referinţă, cu stabilirea structurilor şi pozițiilor manageriale implicate şi responsabilităţile acestora în această direcţie.

**Art. 2. (1)** Cadrul legal de referinţă al prezentului cod este oferit de:

a) Legea nr.1/2011, Legea Educaţiei Naţionale, cu modificările şi completările ulterioare;

b) OUG nr. 75/2005, privind asigurarea calităţii educaţiei, aprobată prin legea 87/2006, cu modificările şi completările ulterioare;

c) OG nr. 57/2002, privind cercetarea ştiinţifică şi dezvoltarea tehnologică, cu modificările şi completările ulterioare;

c) HG nr. 1418/2006, Metodologia de evaluare externa, standardele, standardele de referinţă şi lista indicatorilor de performanţă a ARACIS, cu modificările şi completările ulterioare;

d) Carta Universităţii Tehnice din Cluj-Napoca aflată în vigoare la data aprobării prezentului cod.

**(2)** Prezentul cod de asigurare a calităţii este în acord cu Standardele și Liniile Directoare pentru Asigurarea Calității în Spațiul European al Învățământului Superior, Ediția a III-a, ENQA, 2009.

**Terminologie, definiţii**

**Art. 3.** **(1)** Definiţiile termenilor referitori la calitate sau complementari acestora, utilizaţi în prezentul cod şi în documentele interne legate de acesta, sunt preluaţi sau respectă sensul definiţiilor din reglementările şi documentele de referinţă naţionale şi internaţionale aflate în vigoare la data aprobării acestuia.

**(2)** Termenii şi definiţiile menţionate la alin. (1) ale prezentului articol sunt:

**a)** **educaţia** se referă la programele şi activităţile de formare academică sau profesională, iniţială şi continuă care se încadrează în misiunea universităţii;

**b)** **cercetarea științifică şi dezvoltarea experimentală** cuprinde activităţile creative întreprinse pe bază sistematică. având drept scop creşterea capitalului de cunoaştere în toate domeniile. incluzând cunoaşterea despre natură, cunoaşterea tehnică şi tehnologică, economică, precum şi cunoaşterea despre om, cultură şi societate, împreună cu utilizarea acesteia pentru dezvoltarea de noi aplicaţii;

**c)** **serviciile aduse** **societăţii** se referă la acele activităţi ale universităţii, realizate pe bază contractuală sau necontractuală, care contribuie la transferul direct de cunoștințe, cunoaştere și drepturi de proprietate intelectuală către agenţi economici şi instituţii din mediul socio-economic şi cuprind: transferul tehnologic, consultanţa şi asistenţa directă, precum şi implicarea directă a membrilor comunităţii academice în viaţa societăţii;

**d)** **serviciile interne** sunt acele activităţi ale universităţii care asigură suportul managerial, material, logistic şi financiar pentru realizarea misiunii sale;

**e)** **beneficiarii direcți ai educației** sunt studenţii şi persoanele adulte cuprinse într-o formă de educaţie; cei indirecţi sunt angajatorii primilor;

**f)** **beneficiarii direcţi ai activităţilor de cercetare** pot fi studenţii în procesul de formare, companiile finanţatoare prin contracte, instituţii naţionale sau internaţionale finanţatoare, prin programe şi granturi;

**g)** **beneficiarii direcţi ai serviciilor** asigurate de universitate societăţii sunt organizaţiile mediului socio-economic iar pentru serviciile interne, întreaga comunitate universitară;

**h) beneficiara indirectă,** **în sens larg,** a întregii activități a universităţii este societatea reprezentată, la intersecția cu aceasta, de instituţiile naţionale sau internaţionale care au atribuţii în acest domeniu, precum şi de organisme ale mediului socio-economic;

**i)** **calitatea produselor şi serviciilor universitare** constă în ansamblul de caracteristici ale acestora prin care sunt îndeplinite așteptările beneficiarilor şi, dacă există, condiţiile specificate în reglementările legale şi standardele de calitate;

**j)** **standardul** reprezintă descrierea cerințelor formulate în termeni de reguli sau rezultate, care definesc nivelul minim obligatoriu de realizare a unei activităţi;

**k)** **standardul de referință** reprezintă descrierea cerințelor care definesc un nivel optimal de realizare a unei activităţi de către universitate, pe baza bunelor practici existente la nivel național, european sau mondial;

**l)** **criteriul** se referă la un aspect fundamental de organizare și funcţionare a universităţii în legătură cu care se pot formula cerinţe privind calitatea;

**m)** **indicatorul de performanță** reprezintă un instrument de măsurare a gradului de realizare a unei activităţi desfășurate de universitate prin raportare la standarde, respectiv la standarde de referință.

**Viziune şi principii**

**Art. 4.** La nivelul viziunii, universitatea vede calitatea pe cele trei dimensiuni esenţiale ale misiunii sale, după cum urmează:

***a) Calitate în educaţie:***

Absolvenţii universităţii să fie solicitați de orice angajator din ţară, Europa sau din lume, pentru competenţă, atitudine şi cultura performanţei.

***b) Calitate în cercetare:***

Universitatea să se bucure de vizibilitate Europeană şi mondială pentru performanţele ştiinţifice ale cadrelor didactice şi cercetătorilor ei.

***c) Calitate în servicii aduse societăţii:***

Prin calitatea cunoașterii transferate şi implicării directe în viaţa economică şi socială, universitatea să devină un contribuitor major la bunăstarea regiunii şi a societăţii româneşti.

În demersul privind calitatea, celor trei dimensiuni externe ale misiunii sale, prin care universitatea se adresează societăţii, li se adaugă una internă, care furnizează suportul adecvat pentru celelalte:

***d) Calitatea în serviciile interne***

Serviciile-suport ale universităţii creează un mediu de muncă în care sunt asigurate resursele şi condiţiile performanţei pentru activitatea fiecărui membru al comunităţii academice ce contribuie la realizarea misiunii instituţiei.

**Art. 5.** În universitate,la baza eforturilor pentru calitate se află următoarele principii:

***a) Calitatea ca responsabilitate a instituţiei faţă de societate***

Universitatea înţelege calitatea ca o responsabilitate instituţională privitoare la satisfacerea cerinţelor şi aşteptărilor societăţii româneşti, ale comunităţii academice naţionale şi internaționale şi ale studenţilor, prin întreaga activitate dedicată îndeplinirii misiunii sale.

***b) Calitatea drept conformare la condiţii reglementate***

În cadrul activităţii ei, universitatea se angajează să respecte cerinţele referitoare la calitate, prevăzute în reglementările legale, în standardele de referinţă naţionale precum şi în convenţiile şi contractele încheiate cu terţii.

***c) Calitatea ca excelenţă, cu referinţă şi recunoaştere internaţională***

În întreaga ei prestaţie de învăţământ, cercetare științifică şi servicii către societate, universitatea se angajează să promoveze excelenţa şi să dobândească recunoaşterea acesteia, conform referinţelor utilizate în spaţiul european al învăţământului şi cercetării europene şi în comunitatea academică internaţională.

Universitatea înţelege excelența ca fiind o practică deosebită în toate activitățile din cadrul universității, vizând obţinerea de rezultate remarcabile prin aplicarea în practică a următoarelor concepte fundamentale:

* orientarea spre rezultate;
* focalizarea pe satisfacerea beneficiarilor direcți;
* conducere performantă și constanţă în scop și obiective;
* management orientat pe procese și fapte;
* dezvoltarea și implicarea resursei umane;
* îmbunatățire continuă și inovare instituțională;
* dezvoltarea de parteneriate bazate pe avantaj reciproc;
* responsabilitate publică.

***d) Calitatea ca o reală cultură instituţională***

Universitatea consideră ca parte a misiunii sale dezvoltarea unei culturi a calităţii ca fundament al întregii activităţi a instituţiei, cultivând respectul pentru profesie şi munca făcută bine de la început şi încurajând orientarea spre performanţă a întregului personal şi a studenţilor săi.

Universitatea înțelege cultura calității ca ansamblu de atitudini și valori ale majorităţii membrilor comunităţii universitare, orientate spre îmbunătățirea continuă a nivelului calității tuturor activităților derulate în instituţie. Cultura calității se reflectă în satisfacția beneficiarilor direcți ai activităților derulate de către universitate și în calitatea mediului de lucru.

***e) Calitatea ca angajament al managementului şi responsabilitate a fiecărui membru al comunităţii***

Managementul de vârf al universităţii este angajat nemijlocit în coordonarea întregului demers instituțional pentru calitate; acesta este condus operaţional de către managementul fiecărui nivel iar membrii comunităţii universitare îşi asumă responsabilitatea pentru calitatea propriei activităţi.

***f) Calitatea ca sistem managerial***

Efortul instituțional privitor la calitate este promovat printr-un sistem managerial bazat pe planificare strategică, politici şi bune practici, proceduri şi înregistrări care determină menţinerea sub control şi îmbunătăţirea continuă a proceselor, asigurarea resurselor materiale, umane şi de cunoaştere necesare.

***g) Calitatea ca motivare pentru performanţă***

Înţelegând rolul primordial pe care îl are factorul uman în privinţa calităţii, universitatea promovează în mod consecvent recunoaşterea şi recompensarea performanţei în întreaga activitate apersonalului şi studenţilor.

***h) Evaluarea calităţii ca instrument de îmbunătăţire continuă***

Universitatea înţelege evaluarea calităţii ca instrument care furnizează datele şi informaţiile necesare deciziilor privind îmbunătăţirea continuă a întregii prestaţii a universităţii, a proceselor aferente acesteia, precum şi a activităţii individuale a membrilor comunităţii academice.

**Domenii şi procese ale asigurării calităţii în universitate**

**Art. 6.** Prin extensia prevederilor OUG nr. 75/2005 privind asigurarea calităţii educaţiei, cu modificările şi completările ulterioare, şi asupra celorlalte dimensiuni ale misiunii universităţii, asigurarea calităţii în universitate se referă la următoarele domenii şi criterii:

***A. Capacitatea instituţională***, care rezultă din organizarea internă, resursele materiale şi cele umane, regăsită în următoarele dimensiuni:

**a)** structurile instituţionale, administrative şi manageriale;

**b)** baza materială şi utilizarea eficientă a acesteia;

**c)** resursele umane, motivarea acestora pentru performanţă şi capacitatea instituției de a atrage in mod legal personal de valoare din ţară şi străinătate.

***B. Eficacitatea proceselor*** de educaţie, cercetare științifică şi servicii constă în mobilizarea de resurse, cu scopul de a obţine rezultatele așteptate, pornind de la următoarele criterii generale şi specifice:

**a)** pentru educaţie: conținutul programelor de studiu, rezultatele învăţării, angajabilitatea absolvenţilor;

**b)** pentru cercetarea ştiinţifică: conţinutul şi tematica proiectelor de cercetare, rezultatele cercetării, modul în care acestea sunt valorificate (publicare şi transfer către mediul socio-economic), aspecte de etica şi deontologia cercetării;

**c)** pentru servicii aduse societăţii: natura, conţinutul şi cadrul în care se integrează acestea, comunicarea cu organizaţiile mediului socio-economic, rezultatele serviciilor şi modul de măsurare a acestora;

**d)** pentru serviciile interne: natura, conţinutul, precum şi comunicarea internă referitoare la acestea, rezultatele şi modul de măsurare a acestora;

**e)** modul în care sunt asigurate şi gestionate resursele financiare ale universităţii dedicate derulării activităţilor menţionate mai sus şi a celor care rezultă ca urmare a acestora.

**C. Managementul calităţii**, care se concretizează în:

**a)** strategii și proceduri pentru asigurarea calităţii la nivel instituțional;

**b)** proceduri privind inițierea, monitorizarea și revizuirea periodică a programelor de studii şi, după caz, a celorlalte tipuri de activităţi desfăşurate;

**c)** proceduri imparțiale şi transparente de evaluare a rezultatelor acestor activităţi şi a satisfacţiei beneficiarilor acestora, inclusiv evaluarea de către studenţi a activităţilor care privesc educaţia;

**d)** proceduri de evaluare periodică a calităţii activităţii structurilor organizatorice ale universităţii;

**e)** proceduri de evaluare periodică a calităţii personalului didactic, de cercetare științifică şi nedidactic al universităţii;

**f)** accesibilitatea resurselor adecvate necesare derulării acestor activităţi;

**g)** baza de date actualizată sistematic, referitoare la asigurarea internă a calităţii;

**h)** transparența informațiilor de interes public, inclusiv cele privitoare la programele de studii şi, după caz, la certificatele, diplomele și calificările oferite;

**i)** funcționalitatea structurilor de asigurare a calităţii, conform legii;

**j)** acuratețea raportărilor prevăzute de legislația în vigoare.

**Art. 7.** Procesele de asigurare a calităţii în universitate se referă la:

**a)** planificarea şi organizarea activităţilor;

**b)** realizarea efectivă a acestora în condiţii controlate;

**c)** asigurarea resurselor necesare;

**d)** controlul, monitorizarea şi evaluarea rezultatelor.

**Structuri organizaţionale, funcţii, autoritate şi responsabilitate**

**Art. 8. (1)** Nivelurile organizaţionale la care se referă asigurarea calităţii şi în legătură cu care sunt prevăzute a fi întreprinse demersuri privind asigurarea calităţii sunt: instituţie/universitate, domenii de activitate ale universităţii, servicii interne administrative/funcţionale ale acesteia, facultate, domenii de activitate ale facultăţii, departament, institut sau centru de cercetare, laborator, program de studii, proiect, respectiv contract de cercetare științifică sau servicii, colectiv de cercetare.

(2) La fiecare dintre nivelurile menţionate la alin (1) al prezentului articol pot fi atribuite autoritate şi responsabilităţi în legătură cu calitatea tuturor acelor structuri şi funcţii de conducere care au atribuţii directe sau indirecte, stabilite în acest domeniu prin reglementări legale naţionale, reglementări interne ale universităţii sau prin procedurile sistemului calităţii stabilite în conformitate cu acestea.

(3) Pot fi stabilite autoritate şi responsabilităţi pentru structurile şi funcţiile de conducere de la un anumit nivel fie în mod explicit prin decizie, fie în mod implicit, prin intrarea în vigoare a unor reglementări, dar numai ca urmare a unui document aprobat la un nivel superior acestuia.

**Art. 9. (1)** Coordonarea demersului pentru calitate la un anumit nivel sau structură se referă la planificarea generală a acestui demers, stabilirea responsabilităţilor pentru conducerea operaţională, iniţierea etapelor/fazelor stabilite prin planificarea generală, inclusiv a celor de evaluare, centralizarea informaţiilor şi raportarea lor către nivelul ierarhic superior.

**(2)** Conducerea efectivă a demersului pentru calitate la un anumit nivel sau structură presupune planificarea operaţională a activităţilor, stabilirea responsabilităţilor şi autorităţii pentru ţinerea sub control a desfăşurării acestora, evaluarea şi raportarea rezultatelor către coordonator sau, după caz, către nivelurile ierarhic superioare.

(**3)** Planificarea se referă la stabilirea şi întocmirea documentelor relevante (regulamente, proceduri, instrucţiuni, standarde de referinţă, planuri de măsuri şi înregistrări), care au ca scop identificarea, descrierea, analiza, menţinerea sub control şi îmbunătăţirea continuă a proceselor cu impact asupra calităţii rezultatelor activităţii universităţii.

**(4)** La fiecare nivel şi structură unde au fost stabilite responsabilităţi, acestea trebuie însoţite de autoritatea şi resursele necesare punerii lor în practică. Constatarea responsabilităţii pentru o nerealizare legată de calitatea unei activităţi la orice nivel este validă doar în condiţiile asigurării autorităţii şi existenţei resurselor necesare realizării în condiţii corespunzătoare a acesteia.

**Art. 10. (1)** Rectorul are autoritatea executivă asupra proceselor, activităţilor şi resurselor care contribuie la realizarea misiunii universităţii şi îi revine responsabilitatea instituţională pentru calitatea rezultatelor, în condiţiile stabilite de reglementările în vigoare.

**(2)** Această responsabilitate se referă intern la angajamentul său în coordonarea şi conducerea întregului demers instituțional pentru calitate, iar extern, la asumarea calităţii de ordonator de credite şi reprezentant oficial al universităţii în relaţiile sale contractuale şi de reprezentare/comunicare cu alte organizaţii sau persoane.

**Art. 11. (1)** Rectorul poate delega unui reprezentant al său responsabilitatea coordonării demersului instituţional pentru calitate, fără însă a renunţa la angajamentul personal de a promova acest demers de la cel mai înalt nivel de conducere al universităţii.

**(2)** La nivelul domeniilor de activitate ale universităţii rectorul poate delega responsabilitate şi autoritate privind conducerea şi/sau coordonarea proceselor referitoare la calitate prorectorilor responsabili cu aceste domenii.

**(3)** La nivelul şcolii doctorale, rectorul stabileşte în mod explicit modul în care se atribuie responsabilităţile şi autoritatea privind coordonarea şi conducerea acesteia între directorul şcolii doctorale şi prorectorul cu responsabilitate în acest domeniu.

**(4)** La nivelul administraţiei şi serviciilor interne ale universităţii rectorul deleagă coordonarea şi conducerea acestora, stabilind în mod explicit cum se atribuie responsabilitatea şi autoritatea privitoare la calitate între directorul general administrativ şi prorectorii în a căror subordonare au fost plasate serviciile respective.

**Art. 12. (1)** La nivelul universităţii funcţioneazăComisia pentru evaluarea si asigurarea calităţii pentru care este adoptată o strategie şi un regulament de funcţionare aprobate de senatul universităţii.

**(2)** Conducerea operativă a comisiei este asigurată de rector sau de reprezentantul său desemnat să coordoneze demersul pentru calitate în universitate.

**(3)** Comisia pentru evaluarea și asigurarea calităţii cuprinde:

**a)** Cel puţin 3 reprezentanţi ai corpului profesoral, printre care să fie inclus cel puțin un membru din Centrul Universitar Nord din Baia Mare;

**b)** un reprezentant al sindicatelor din universitate, desemnat de acestea;

**c)** un reprezentant al studenţilor, desemnat de organizaţiile studenţeşti reprezentative din universitate.

**(4)** Din comisie mai poate face parte un reprezentant al angajatorilor.

**(5)** Reprezentanţii corpului profesoral sunt aleşi prin vot secret de către senatul universitar şi trebuie să deţină cel puţin funcţia didactică de conferenţiar sau să îndeplinească standardele minimale definite pentru această funcţie didactică.

**(6)** Membrii comisiei nu pot îndeplini funcții de conducere în universitate, cu excepția persoanei care asigură conducerea operativă a acesteia.

**(7)** Atribuțiile comisiei pentru evaluarea și asigurarea calităţii sunt:

**a)** coordonează aplicarea procedurilor și activităților de evaluare și asigurare a calităţii, aprobate de conducerea universităţii, conform domeniilor şi criteriilor prevăzute la art. 6;

**b)** elaborează anual un raport de evaluare internă privind calitatea educației în organizația respectivă, care este adus la cunoștința tuturor beneficiarilor prin afișare sau publicare;

**c)** formulează propuneri de îmbunătățire a calităţii.

**Art. 13. (1)** Departamentul pentru asigurare a calităţii (DAC) se constituie ca o structură organizatorică la nivelul universităţii, având atribuţiile de asistenţă şi suport tehnic al conducerii universităţii pentru funcţia *calitate*, printre care:

1. colectează datele privind starea calităţii la nivelul universităţii şi întocmeşte şi furnizează conducerii şi comunităţii universitare informaţii, analize, sinteze, statistici şi rapoarte în această privinţă;
2. ţine evidenţa şi informează conducerea şi pe cei interesaţi privind situaţia autorizării şi acreditării programelor de studii, iniţiază şi participă la procesele aferente acestora;
3. iniţiază şi monitorizează desfăşurarea proceselor specifice sistemului de management al calităţii la nivelul universităţii;
4. identifică procesele, procedurile şi documentele necesare sistemului de management al calităţii la nivelul universităţii şi propune spre avizare consiliului de administrație şi spre aprobare senatului universităţii lista acestora împreună cu responsabilităţile privind întocmirea lor, cu respectarea Art. 8 al prezentului cod.

(2) Atribuţiile şi activitatea DAC sunt reglementate în regulamentul propriu de funcţionare, aprobat de senatul universităţii.

**Art. 14. (1)** La nivelul facultăţii, decanul are autoritatea executivă asupra proceselor şi activităţilor care se derulează în facultate, cu utilizarea resurselor alocate acesteia, pentru realizarea misiunii asumate de aceasta şi îi revine responsabilitatea, în limitele legii, pentru calitatea rezultatelor obţinute.

**(2)** Decanul coordonează demersul pentru calitate pentru ansamblul programelor de studii ale facultăţii, precum şi pentru oferta de cercetare şi servicii ale facultăţii.

**(3)** Decanul poate delega explicit autoritatea şi responsabilitatea privind coordonarea demersului pentru calitate unui prodecan sau să o repartizeze tuturor prodecanilor pe domeniile de care aceştia răspund.

**(4)** În probleme care privesc asigurarea calităţii, decanul raportează rectorului şi consiliului de administraţie al universităţii sau, după caz, Senatului universitar.

**Art. 15. (1)** Decanul numeşte un responsabil cu managementul calităţii la nivelul facultăţii, care coordonează aplicarea procedurilor şi activităţilor de evaluare şi asigurare a calităţii prevăzute de Lege şi de conducerea universității, formulează propuneri de îmbunătăţire a calităţii pentru activităţile din facultate, monitorizează calitatea programelor de studii, elaborează anual Raportul de evaluare internă privind calitatea educației în facultate și asistă în facultate evaluările externe.

**Art. 16. (1)** Comisia pentru asigurarea calităţii pe facultate este o comisie a consiliului facultăţii condusă de decan sau persoana delegată de acesta şi are rolul de planificare strategică precum şi analiză şi decizie operaţională privitoare la demersul pentru calitate în facultate.

**(2)** În componenţa sa intră, pe lângă decan sau delegatul acestuia, 3 membri ai consiliului facultăţii, dintre care 2 cadre didactice alese de consiliu, având cel puţin funcţia de conferenţiar, şi un student numit de studenţii membri ai acestuia.

**Art. 17. (1)** Directorul de departament coordonează şi conduce demersul referitor la calitate la nivelul întregii oferte de educaţie, cercetare științifică şi servicii ale departamentului, şi răspunde, în limitele legii, de calitatea rezultatelor activităţii.

**(2)** Directorul de departament raportează decanului facultăţii şi, după caz, conducerii executive şi/sau Senatului universitar.

**Art. 18.** **(1)** Directorul de departament numeşte un responsabil cu managementul calităţii la nivelul departamentului, care conduce operaţional, în numele acestuia, demersul privitor la calitate la acest nivel.

**(2)** Responsabilul cu managementul calităţii la nivelul departamentului are ca atribuţii principale să iniţieze şi să ţină sub control procesele de evaluare din departament şi să raporteze şefului de departament sau, după caz, decanului, responsabilului cu managementul calităţii pe facultate, consiliului facultăţii sau comisiei de resort a acestuia despre starea calităţii la nivelul departamentului.

**Art. 19. (1)** Responsabilul programului de studii conduce operaţional activitatea unui program de studii asigurând respectarea standardelor şi standardelor de referinţă naţionale şi ale universităţii privitoare la educaţie, precum şi a regulamentelor şi procedurilor universităţii.

**(2)** Responsabilul programului de studii răspunde în faţa directorului de departament şi a decanului facultăţii de calitatea procesului didactic şi a rezultatelor acestuia în cadrul programului de studii respectiv.

**(3)** Responsabilul programului de studii elaborează un raport anual privind situaţia programului de studii respectiv şi face propuneri privitoare la îmbunătăţirea acestuia.

**Art. 20.** Directorii de institute sau centre de cercetare, şefii de laboratoare şi colective de cercetare coordonează activitatea de cercetare a acestora, răspund de gestionarea eficace şi eficientă a resursei umane şi materiale existente, în vederea realizării misiunii şi obiectivelor centrului/laboratorului/colectivului respectiv, precum şi de dezvoltarea acestora.

**Art. 21. (1)** Directorii de contracte şi proiecte conduc activitatea din cadrul acestora şi răspund în limitele legii de rezultatele obţinute.

**Art. 22. (1)** Directorul general administrativ răspunde de calitatea execuției serviciilor administrative în universitate, a celor de reparații și întreținere, monitorizează calitatea serviciilor executate de terțe părți, răspunde de recepția lucrărilor, supervizează demersul de asigurarea calității și utilizarea judicioasă a resurselor universității în relație cu serviciile și compartimentele aflate în subordine.

**(2)** Şefii de servicii şi compartimente funcţionale ale universităţii răspund, în limitele legii şi în conformitate cu reglementările interne ale universităţii, de calitatea activităților derulate la nivelul structurilor pe care le conduc. În acest sens, fiecare serviciu și compartiment funcțional al universității trebuie să își definească indicatori măsurabili privind asigurarea calității, precum și ținte de atins. Anual, aceștia prezintă nivelului superior de conducere un raport privind problematica asigurării calității la nivelul structurilor pe care le conduc.

**(3)** În cadrul universității funcționează Biroul de Audit Intern care, pe lângă atribuțiile specifice de control intern, răspunde de evaluarea capabilității serviciilor și compartimentelor funcționale ale universității în privința asigurării calității și verifică existența și aplicarea corespunzătoare a procedurilor specifice de proces. Biroul de Audit Intern face rapoarte anuale, adresate rectorului, privind rezultatele auditurilor interne pe dimensiunea asigurării calității în cadrul serviciilor și compartimentelor funcționale ale universității.

**Art. 23. (1)** Fiecare membru al personalului universităţii răspunde, în limitele legii şi în conformitate cu reglementările interne ale universităţii, de calitatea propriei activităţi care trebuie să se situeze cel puţin la nivelul minimal al standardelor stabilite pentru aceasta la nivel naţional şi la nivelul universităţii.

**Standarde, evaluare şi îmbunătăţire**

**Art. 24. (1)** Pentru fiecare domeniu şi nivel relevant al misiunii universităţii vor fi stabilite standarde de referinţă, criterii şi indicatori necesari evaluării calităţii activităţii, precum şi ţinerii sub control şi îmbunătăţirii continue a proceselor aferente acestuia.

**(2)** În domeniile şi cazurile în care există definite standardele naţionale, standardele de referinţă ale universităţii trebuiesă exceadă acestora.

**(3)** Standardele de referinţă, criteriile şi indicatorii pe domenii sunt propuse de către conducerea executivă şi aprobate de Senatul universităţii.

**Art. 25. (1)** Pentru fiecare nivel şi domeniu al misiunii universităţii vor fi identificate evaluările cerute de reglementările naţionale şi vor fi stabilite celelalte evaluări considerate ca necesare şi relevante pentru menţinerea sub control a calităţii şi îmbunătăţirea continuă a acesteia.

**(2)** Scopul general al unei evaluări este de a estima nivelul existent al calităţii în raport cu standardele de referinţă, atunci când acestea există, sau cu un nivel al calităţii aşteptat în mod implicit în cadrul entităţii evaluate, precum şi de a identifica oportunităţile de îmbunătăţire a acesteia.

**(3)** Evaluările pot fi de natură internă sau externă şi pot îmbrăca diverse forme: de la evaluări pentru acreditarea programelor de studii, audit intern de proces, prestaţie sau entitate organizaţională şi până la simple chestionări urmărind opinii şi percepţii.

**Art. 26. (1)** Pentru derularea evaluărilor din universitate vor fi întocmite procedurile aferente, care trebuie să prevadă cel puţin următoarele:

**a)** scopul şi relevanţa evaluării care să susțină necesitatea şi utilitatea acesteia;

**b)** modul de iniţiere, derulare, finalizare a procesului şi raportare a rezultatelor;

**c)** resursele şi responsabilitățile în cadrul acestui proces;

**d)** înregistrările utilizate şi cele rezultate ca urmare a procesului de evaluare.

**(2)** Procedurile de evaluare vor fi supuse periodic unui proces de analiză a părţilor interesate pentru identificarea nevoilor de îmbunătăţire.

**Prezenţa şi rolul studenţilor**

**Art. 27.** Studenţii vor fi consultaţi şi implicaţi în toate procesele de stabilire a standardelor şi procedurilor de derulare a proceselor şi evaluărilor care privesc în mod direct activitatea şi viaţa lor în cadrul universităţii.

**Art. 28.** Reprezentanţii studenţilor în toate structurile organizaţionale şi demersurile care privesc calitatea sunt stabilite, în mod specific, numai de către studenţi.

**Art. 29. (1)** Programele de studii, procesele, activităţile şi persoanele care contribuie la dimensiunea *educaţie* a misiunii universităţii sau afectează direct viaţa studenţilor în universitate sunt subiect al evaluării calităţii prestaţiei de către studenţi.

**(2)** În cazul educaţiei, evaluarea calității prestației cadrelor didactice se va realiza în baza unei proceduri aprobate de Senatul universitar.

**(3)** Evaluarea de către studenţi a proceselor educaţionale şi a prestaţiei cadrelor didactice implicate în acestea este obligatorie şi trebuie derulată conform legii și reglementărilor în vigoare.

**Prevederi tranzitorii şi finale**

**Art. 30.** Prezentul cod intră în vigoare de la data aprobării sale prin hotărâre a senatului universităţii.

**Art. 31. (1)** Propunerile de modificare a prezentului cod trimise senatului universitar vor fi analizate şi avizate de comisia de resort a senatului şi supuse votului plenului senatului.

**(2)** La intervale de cel mult 2 ani, codul de asigurare a calităţii este supus unei analize a comisiei de resort a senatului universitar care propune reconfirmarea sau modificarea lui.

**Art. 32 (1)** Adoptarea unor reglementări legale naţionale care determină un conflict al prevederilor acestui cod cu cele legale, suspendă de la data intrării lor în vigoare valabilitatea acelor prevederi ale codului care intră în conflict cu cele legale.

**(2)** Comisia de resort a senatului este sesizată sau se autosesizează la apariţia situaţiilor menţionate la alin. (1) al prezentului articol şi iniţiază modificarea corespunzătoare a codului de asigurare a calităţii.